Նախագիծ

**ՀԱՄԱՁԱՅՆԱԳԻՐ**

Եվրասիական տնտեսական միության անդամ   
պետությունների և Եվրասիական տնտեսական հանձնաժողովի միջև՝   
պետական գաղտնիքի (պետական գաղտնիքների)   
շարքին դասվող տեղեկություններ պարունակող տեղեկատվության փոխանակման կարգի մասին

Եվրասիական տնտեսական միության անդամ պետությունները, այսուհետ՝ անդամ պետություններ,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի վրա և հաշվի առնելով Եվրասիական տնտեսական բարձրագույն խորհրդի «Պետական գաղտնիքի (պետական գաղտնիքների) շարքին դասվող տեղեկություններ պարունակող տեղեկատվության պաշտպանությունը Եվրասիական տնտեսական հանձնաժողովի կողմից ապահովելու մասին» 20\_\_\_\_ թվականի \_\_\_\_\_\_\_\_\_ թիվ \_\_\_ որոշումը,

Եվրասիական տնտեսական միության (այսուհետ՝ Միություն) արդյունավետ գործունեության և զարգացման ապահովման նպատակներով,

ընդունելով գաղտնի տեղեկատվության պաշտպանության ապահովման անհրաժեշտությունը,

համաձայնեցին հետևյալի մասին՝

Հոդված 1

Համաձայնագրի կարգավորման առարկան

Սույն համաձայնագրով սահմանվում է անդամ պետությունների և Հանձնաժողովի միջև գաղտնի տեղեկատվության փոխանցման, ինչպես նաև այդ տեղեկատվության փոխադարձ պաշտպանության կարգը։

Հոդված 2

Սահմանումները

Սույն համաձայնագրում գործածվող հասկացություններն ունեն հետևյալ իմաստը՝

գաղտնիության դրոշմագիր՝ վավերապայման, որը դրվում է գաղտնի տեղեկատվության կրիչի վրա և (կամ) դրան ուղեկցող փաստաթղթերում, որը վկայում է կրիչի վրա պարունակվող տեղեկությունների գաղտնիության աստիճանի մասին.

գաղտնի տեղեկատվությանն առնչվելու թույլտվություն՝ գաղտնի տեղեկատվությանն առնչվելու՝ ֆիզիկական անձի իրավունք կամ գաղտնի տեղեկատվության օգտագործմամբ գործունեության իրականացման՝ լիազորված մարմինների կամ Հանձնաժողովի իրավունք, որը տրամադրված է անդամ պետությունների օրենսդրությանը և Հանձնաժողովում գաղտնի տեղեկատվության շրջանառության ու պաշտպանության կանոններին համապատասխան.

գաղտնի տեղեկատվությանը ծանոթանալը՝ ֆիզիկական անձի կողմից գաղտնի տեղեկատվությանը սահմանված կարգով արտոնված ծանոթանալը և (կամ) դրա հետ աշխատելը.

գաղտնի տեղեկատվության պաշտպանություն՝ իրավական, վարչարարական, կազմակերպչական, ինժեներատեխնիկական, կրիպտոգրաֆիկ, ծրագրային և այլ միջոցներ, որոնք ձեռնարկվում են գաղտնի տեղեկատվության չարտոնված տարածումը չթույլատրելու և դրա կրիչները պահպանելու նպատակներով.

իրավասու մարմիններ՝ անդամ պետությունների մարմիններ, որոնք պատասխանատու են սույն համաձայնագրի իրագործման համար.

գաղտնի տեղեկատվության չարտոնված տարածում՝ գաղտնի տեղեկատվությունը հաղորդելը, փոխանցելը, տրամադրելը, ուղարկելը, հրապարակելը կամ այն անձանց հասցնելը, որոնց չի տրամադրվել դրան ծանոթանալու և (կամ) դրա հետ աշխատելու իրավունք, կամ դրա կրիչների կորուստը կամ հափշտակությունը.

գաղտնի տեղեկատվության կրիչներ՝ նյութական օբյեկտներ, այդ թվում՝ ֆիզիկական դաշտեր, որոնցում գաղտնի տեղեկատվությունն իր արտացոլումն է գտնում պայմանանշանների, պատկերների, ազդանշանների, տեխնիկական լուծումների և գործընթացների ձևով.

գաղտնի տեղեկատվության գաղտնազերծում՝ գաղտնի տեղեկատվության տարածման և դրա կրիչներին առնչվելու թույլտվության սահմանափակումները հանելու միջոցառումների ամբողջություն.

գաղտնի տեղեկատվություն՝ անդամ պետության պետական գաղտնիք (պետական գաղտնիքներ) կազմող տեղեկություններ, որոնք պաշտպանվում են անդամ պետության օրենսդրությանը համապատասխան, իսկ Հանձնաժողովում՝ սույն համաձայնագրին և Հանձնաժողովում գաղտնի տեղեկատվության շրջանառության ու պաշտպանության կանոններին համապատասխան, որոնք արտահայտված են ցանկացած ձևով, ստացվել, փոխանցվել և (կամ) ձևավորվել են անդամ պետությունների և Հանձնաժողովի համագործակցության ընթացքում, որոնց չարտոնված տարածումը կարող է վնաս հասցնել անդամ պետությունների անվտանգությանը և շահերին.

գաղտնիության աստիճան՝ գաղտնի տեղեկատվության տարանջատման չափորոշիչ, որը սահմանվում է անդամ պետության օրենսդրությանը և սույն համաձայնագրին համապատասխան.

լիազորված մարմիններ՝ անդամ պետությունների պետական մարմիններ և (կամ) կազմակերպություններ, որոնք անդամ պետության կողմից լիազորված են գաղտնի տեղեկատվություն ստանալու, փոխանցելու, պահելու, պաշտպանելու և օգտագործելու համար։

Հոդված 3

Գաղտնի տեղեկատվության պաշտպանությունը

1. Անդամ պետությունները և Հանձնաժողովը ձեռնարկում են անհրաժեշտ բոլոր միջոցները գաղտնի տեղեկատվության պաշտպանությունն ապահովելու համար՝ անդամ պետությունների օրենսդրությանը, սույն hամաձայնագրին և Հանձնաժողովում գաղտնի տեղեկատվության շրջանառության և պաշտպանության կանոններին համապատասխան, այդ թվում՝

չեն փոփոխում ստացված տեղեկատվության գաղտնիության աստիճանը և դրա կրիչների վրա զետեղված գաղտնիության դրոշմագիրը՝ առանց այդ տեղեկատվությունը (կրիչները) փոխանցած լիազորված մարմնի կամ Հանձնաժողովի թույլտվության.

օգտագործում են գաղտնի տեղեկատվությունը բացառապես այն նպատակներով և պայմաններով, որոնք նախատեսվել են դրա փոխանցման ժամանակ.

չեն փոխանցում ստացված գաղտնի տեղեկատվությունը երրորդ երկրներին, միջազգային կազմակերպություններին և (կամ) միջազգային ինտեգրացիոն միավորումներին, ինչպես նաև չեն թույլատրում նրանց ներկայացուցիչների ծանոթանալը գաղտնի տեղեկատվությանը՝ առանց այդ տեղեկատվությունը փոխանցած անդամ պետության և (կամ) Հանձնաժողովի նախնական գրավոր համաձայնության.

տրամադրում են գաղտնի տեղեկատվությանը ծանոթանալու հնարավորություն այն անձանց, որոնք ունեն գաղտնի տեղեկատվությանն առնչվելու համապատասխան թույլտվություն՝ այն ծավալով, որն անհրաժեշտ է նրանց կողմից պաշտոնեական (ծառայողական) պարտականությունները կատարելու համար։

2. Անդամ պետությունների կողմից ճանաչվում է այլ անդամ պետության, ինչպես նաև Հանձնաժողովի կողմից տրամադրված և ձևակերպված՝ գաղտնի տեղեկատվությանն առնչվելու թույլտվությունը։

Հանձնաժողովի կողմից ճանաչվում է անդամ պետությունների կողմից տրամադրված և ձևակերպված՝ գաղտնի տեղեկատվությանն առնչվելու թույլտվությունը։

3. Անդամ պետությունների և Հանձնաժողովի միջև համագործակցության ընթացքում ձևավորված տեղեկատվության գաղտնիության աստիճանը սահմանվում կամ փոփոխվում է՝ կախված անդամ պետությունների օրենսդրության պահանջներից՝ լիազորված և (կամ) իրավասու մարմինների հետ համաձայնեցմամբ։

4. Անդամ պետությունների և Հանձնաժողովի միջև համագործակցության ընթացքում ձևավորված գաղտնի տեղեկատվության գաղտնազերծումն իրականացվում է՝ կախված անդամ պետությունների օրենսդրության պահանջներից՝ լիազորված և (կամ) իրավասու մարմինների հետ համաձայնեցմամբ։

5. Հանձնաժողովում ստացված գաղտնի տեղեկատվության պատճենումը կամ բազմացումն իրականացվում է այն փոխանցած լիազորված մարմնի գրավոր համաձայնությամբ և ձևակերպվում է փաստաթղթերով։

Գաղտնի տեղեկատվության՝ պատճենման կամ բազմացման արդյունքում ստացված կրիչների քանակության մասին տեղեկատվությունն ուղարկվում է այն լիազորված մարմին, որը փոխանցել է գաղտնի տեղեկատվությունը։

6. Գաղտնի տեղեկատվությունը պատճենելու կամ բազմացնելու դեպքում գաղտնի տեղեկատվության կրիչի վրա դրվում է գաղտնիության դրոշմագիր, որը համապատասխանում է բնօրինակի գաղտնիության դրոշմագրին։

7. Գաղտնի տեղեկատվության կրիչների ոչնչացումը հաստատվում է փաստաթղթերով, իսկ ոչնչացման գործընթացը պետք է ապահովի դրա վերարտադրման և վերականգնման անհնարինությունը։ Գաղտնի տեղեկատվության կրիչների ոչնչացման մասին գրավոր ծանուցում է ուղարկվում դրանք փոխանցած լիազորված մարմին։

8. Անհրաժեշտության դեպքում անդամ պետությունների կողմից կամ անդամ պետությունների հետ համաձայնեցմամբ՝ Հանձնաժողովի կողմից կարող են սահմանվել գաղտնի տեղեկատվության պաշտպանության լրացուցիչ միջոցներ։

9. Հանձնաժողովը գաղտնի տեղեկատվությանն առնչվելու թույլտվությունն ստանում է գաղտնի տեղեկատվության պաշտպանությունն ապահովող պայմաններն ստեղծելուց հետո՝ սույն համաձայնագրին, Հանձնաժողովում գաղտնի տեղեկատվության շրջանառության և պաշտպանության կանոններին համապատասխան, և անդամ պետությունների ներկայացուցիչների թվից կազմված հանձնաժողովի կողմից դրանց կատարումը ստուգելուց հետո։

Հանձնաժողովում գաղտնի տեղեկատվության շրջանառության և պաշտպանության կանոնները հաստատվում են Եվրասիական տնտեսական բարձրագույն խորհրդի կողմից։

Հոդված 4

Իրավասու մարմինը

Իրավասու մարմինները սահմանվում են անդամ պետությունների կողմից։

Իրավասու մարմինների մասին տեղեկատվությունը դիվանագիտական ուղիներով սույն համաձայնագրի ավանդապահին է ուղարկվում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերի կատարման մասին ծանուցման հետ միասին։ Իրավասու մարմնի փոփոխության դեպքում անդամ պետությունը 1 ամիսը չգերազանցող ժամկետում դիվանագիտական ուղիներով դրա մասին գրավոր ծանուցում է սույն համաձայնագրի ավանդապահին։

Իրավասու մարմինները՝ իրենց լիազորությունների սահմաններում, և Հանձնաժողովը` գաղտնի տեղեկատվության պաշտպանության հարցերով, փոխգործակցում են անմիջականորեն։

Հանձնաժողովի հետ լիազորված մարմինների՝ գաղտնի տեղեկատվության պաշտպանության հարցերով փոխգործակցության կազմակերպումն իրականացվում է իրավասու մարմինների հետ համաձայնեցմամբ։

Հոդված 5

Գաղտնիության աստիճանների համադրումը

1. Հանձնաժողովում սահմանվում են գաղտնի տեղեկատվության գաղտնիության հետևյալ աստիճանները և դրա կրիչների համար այդ աստիճաններին համապատասխանող գաղտնիության դրոշմագրերը՝ «Հատուկ կարևորության», «Հույժ գաղտնի», «Գաղտնի»։

2. Սույն համաձայնագրին համապատասխան օգտագործվող՝ գաղտնի տեղեկատվության գաղտնիության աստիճանները և դրանց կրիչների համար այդ աստիճաններին համապատասխանող գաղտնիության դրոշմագրերը համադրվում են հետևյալ կերպ՝

|  |  |  |  |  |  |
| --- | --- | --- | --- | --- | --- |
| Հայաստանի Հանրապետություն | Բելառուսի Հանրապետություն | Ղազախստանի Հանրապետություն | Ղրղզստանի Հանրապետություն | Ռուսաստանի Դաշնություն | Եվրասիական տնտեսական հանձնաժողով |
| Հատուկ կարևորության | Հատուկ կարևորության | Հատուկ կարևորության | Հատուկ կարևորության | Հատուկ կարևորության | Հատուկ կարևորության |
| Հույժ գաղտնի | Հույժ գաղտնի | Հույժ գաղտնի | Հույժ գաղտնի | Հույժ գաղտնի | Հույժ գաղտնի |
| Գաղտնի | Գաղտնի | Գաղտնի | Գաղտնի | Գաղտնի | Գաղտնի |

Հոդված 6

Գաղտնի տեղեկատվության փոխանցումը

1. Հանձնաժողովին գաղտնի տեղեկատվության փոխանցումն իրականացվում է անդամ պետության օրենսդրությանը համապատասխան։ Հանձնաժողովին այդ տեղեկատվության փոխանցման մասին որոշումն ընդունվում է անդամ պետության կողմից յուրաքանչյուր կոնկրետ դեպքում՝ ելնելով անդամ պետության ազգային շահերից։

2. Հանձնաժողովում գաղտնի տեղեկատվությունը փոխանցվում է Հանձնաժողովի կոլեգիայի անդամներին, Հանձնաժողովի պաշտոնատար անձանց և աշխատակիցներին՝ Հանձնաժողովում գաղտնի տեղեկատվության շրջանառության և պաշտպանության կանոններին համապատասխան։ Հանձնաժողովի կողմից գաղտնի տեղեկատվությունը լիազորված և իրավասու մարմիններ է ուղարկվում այն փոխանցած անդամ պետության կողմից սահմանված ծավալով։

3. Սույն համաձայնագրի շրջանակներում գաղտնի տեղեկատվության փոխանցումն իրականացվում է դիվանագիտական ուղիներով, ֆելդեգերային ծառայության միջոցով կամ իրավասու մարմինների կողմից համաձայնեցված այլ եղանակով։

4. Զգալի ծավալով գաղտնի տեղեկատվության կրիչների փոխանցման համար լիազորված մարմինները՝ իրենց անդամ պետության իրավասու մարմնի հետ համաձայնեցմամբ, և Հանձնաժողովը՝ յուրաքանչյուր կոնկրետ դեպքում, գրավոր համաձայնեցնում են դրանց փոխադրման եղանակը, երթուղին և ուղեկցման ձևը։

Հոդված 7

Հանձնաժողով այցելության կազմակերպումը

1. Անդամ պետության ներկայացուցչի կողմից Հանձնաժողով այցելության կազմակերպման ժամանակ, որի ընթացքում պլանավորվում է նրան գաղտնի տեղեկատվությանը ծանոթանալու հնարավորություն տրամադրել, համապատասխան անդամ պետության իրավասու կամ լիազորված մարմինը նախապես այդ անձի մասին Հանձնաժողով է ուղարկում գրավոր ծանուցում, որը պարունակում է հետևյալ տեղեկությունները՝

ա) ազգանունը, անունը, հայրանունը (առկայության դեպքում), ծննդյան ամսաթիվը և վայրը, քաղաքացիությունը, անձնագրի սերիան և համարը.

բ) պաշտոնը, այն իրավասու կամ լիազորված մարմնի անվանումը, որտեղ աշխատում է տվյալ անձը.

գ) գաղտնիության համապատասխան աստիճանի գաղտնի տեղեկատվությանն առնչվելու թույլտվության առկայությունը.

դ) այցելության ենթադրվող ամսաթիվը և տևողությունը.

ե) այցելության նպատակը՝ ներառյալ քննարկման համար նախատեսվող հարցերի ցանկը։

2. Հանձնաժողովում անդամ պետությունների ներկայացուցիչների կողմից գաղտնի տեղեկատվությանը ծանոթանալն իրականացվում է միայն սույն հոդվածի 1-ին կետում նշված ծանուցման առկայության դեպքում։

3. Հանձնաժողով այցելելիս գաղտնի տեղեկատվությանը ծանոթանալու հնարավորություն ստացող՝ անդամ պետությունների ներկայացուցիչները ստորագրությամբ ծանոթանում են Հանձնաժողովում գաղտնի տեղեկատվության շրջանառության և պաշտպանության կանոններին, որոնք նրանք պարտավոր են պահպանել։

Հոդված 8

Գաղտնի տեղեկատվության պաշտպանությանը   
ներկայացվող պահանջների խախտումը

1. Գաղտնի տեղեկատվության պաշտպանությանը ներկայացվող պահանջների՝ այդ տեղեկատվության չարտոնված տարածմանը հանգեցրած կամ դրա չարտոնված տարածումը ենթադրող խախտման արձանագրված փաստի մասին Հանձնաժողովում գաղտնի տեղեկատվության շրջանառության և պաշտպանության կանոններին համապատասխան անհապաղ տեղեկացվում է այդ տեղեկատվությունը փոխանցած անդամ պետության լիազորված և իրավասու մարմիններին կամ այդ տեղեկատվությունը փոխանցած Հանձնաժողովին։

2. Գաղտնի տեղեկատվության չարտոնված տարածման փաստով անցկացվում է քննություն՝ համապատասխան լիազորված և (կամ) իրավասու մարմինների ու Հանձնաժողովի կողմից։ Քննության արդյունքների և ձեռնարկված միջոցների մասին ծանուցվում են գաղտնի տեղեկատվությունը փոխանցած անդամ պետության լիազորված և իրավասու մարմիններն ու Հանձնաժողովը։

3. Իրավասու մարմինները, լիազորված մարմինները և Հանձնաժողովն օգնություն են տրամադրում գաղտնի տեղեկատվության չարտոնված տարածման փաստով քննություն անցկացնելիս, այդ թվում՝ համապատասխան քննությանը մասնակցելու համար իրենց ներկայացուցիչներին ուղարկելու միջոցով։

Գաղտնի տեղեկատվության չարտոնված տարածմամբ հասցված վնասի չափը և փոխհատուցման կարգը սահմանվում են գաղտնի տեղեկատվությունը փոխանցած անդամ պետության օրենսդրությանը համապատասխան։

4. Գաղտնի տեղեկատվության չարտոնված տարածումը թույլ տված անձը պատասխանատվություն է կրում այն անդամ պետության օրենսդրությանը համապատասխան, որի քաղաքացին է նա։

Հոդված 9

Եզրափակիչ դրույթներ

Սույն համաձայնագիրը Եվրասիական տնտեսական միության շրջանակներում կնքված միջազգային պայմանագիր է և Եվրասիական տնտեսական միության իրավունքի մասն է կազմում։

Սույն համաձայնագրի մեկնաբանման և (կամ) կիրառման հետ կապված վեճերը կարգավորվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով:

Անդամ պետությունների փոխադարձ համաձայնությամբ՝ սույն համաձայնագրում կարող են կատարվել փոփոխություններ և լրացումներ, որոնք ձևակերպվում են առանձին արձանագրություններով և սույն համաձայնագրի անբաժանելի մասն են կազմում։ Այդ արձանագրություններն ուժի մեջ են մտնում սույն հոդվածի հինգերորդ պարբերությամբ նախատեսված կարգով։

Սույն համաձայնագրի գործողությունը դադարելու դեպքում գաղտնի տեղեկատվության նկատմամբ շարունակում են կիրառվել դրա պաշտպանությանն ուղղված՝ սույն համաձայնագրով նախատեսված միջոցները` մինչև գաղտնի տեղեկատվությունը փոխանցած համապատասխան անդամ պետության կամ սույն համաձայնագրի 3-րդ հոդվածի 4-րդ կետին համապատասխան անդամ պետությունների կողմից տեղեկատվության գաղտնազերծումը։

Սույն համաձայնագիրն ուժի մեջ է մտնում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից ստանալու օրվանից 6 ամիսը լրանալուց հետո։

Կատարված է \_\_\_\_\_\_\_\_\_\_\_\_\_ -ում, \_\_\_\_ թվականի \_\_\_\_\_\_\_\_ \_\_\_\_–ին, մեկ բնօրինակից՝ ռուսերենով։

Սույն համաձայնագրի բնօրինակը պահվում է Եվրասիական տնտեսական հանձնաժողովում, որը, որպես սույն համաձայնագրի ավանդապահ, յուրաքանչյուր անդամ պետություն կուղարկի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կողմից՝ | Բելառուսի Հանրապետության կողմից՝ | Ղազախստանի Հանրապետության կողմից՝ | Ղրղզստանի Հանրապետության կողմից՝ | Ռուսաստանի Դաշնության կողմից՝ |